Predkladacia   správa

Na ustanovenie  katalógu činností v štátnej službe a podrobností jeho dopĺňania nariadením vlády Slovenskej republiky splnomocňuje vládu Slovenskej republiky §  79 ods. 2 zákona č. 312/2001 Z. z. o štátnej službe a o zmene a doplnení niektorých zákonov (ďalej len „zákon“).

Katalóg činností v štátnej službe (ďalej len „katalóg“) tvorí prílohu k návrhu nariadenia vlády Slovenskej republiky (ďalej len „nariadenie vlády“).

Hierarchia činností vykonávaných v štátnej službe je určená na základe analytického bodového hodnotenia. Hodnotením sa kvantitatívne vyjadrujú kvalitatívne rozdiely práce a tým sa tvorí základ pre diferencované odmeňovanie v štátnej službe. Hodnotenie je systematický proces, ktorého účelom je najmä:
- poskytovať racionálnu základňu pre vytvorenie a uplatňovanie spravodlivého a objektívneho odmeňovania; subjektívne rozhodovanie v oblasti odmeňovania priblížiť „racionálnemu“ rozhodovaniu,
- napomáhať k vytváraniu opodstatnených relácií medzi existujúcimi činnosťami,
- určiť, nakoľko je hodnota práce navzájom porovnateľná, aby bolo možné zabezpečiť, že za práce rovnakej hodnoty (náročnosti)  bude vyplatená rovnaká odmena.

Na hodnotenie pracovných činností zriadil minister práce, sociálnych vecí a rodiny Slovenskej republiky v roku 1993 ako svoj poradný orgán Expertnú komisiu na hodnotenie pracovných činností v rozpočtovej sfére (ďalej len “expertná komisia“). Základnou tézou pre jej činnosť bolo pripraviť nový systém hodnotenia prevažne duševných činností,  vytvoriť širší priestor na ich odstupňovanie z hľadiska náročnosti a kvalifikačných predpokladov potrebných na ich vykonávanie s cieľom vytvoriť priestor na karierný systém a predpoklady na zvýšenie kvality a efektívnosti  štátnej služby. 

Ťažiskovou úlohou expertnej komisie a ďalších expertov bolo pripraviť na základe analytického bodového hodnotenia návrhy objektívnych, hierarchicky vyvážených  katalógov (vrátane katalógov pracovných činností vo verejnej službe) podľa zložitosti, zodpovednosti a psychickej a fyzickej záťaže jednotlivých  činností a náročnosti kvalifikačných predpokladov a docieliť ich medzirezortnú vyváženosť. 

Členmi expertnej komisie sú  zástupcovia vybraných ministerstiev a vybraných ďalších ústredných orgánov štátnej správy, vybraných štátnych orgánov plniacich štátne záležitosti, vybraných nevýrobných odborových zväzov, Asociácie zamestnávateľských zväzov a združení SR, Združenia miest a obcí Slovenska, Rady vysokých škôl SR, Učiteľského fóra Slovenska, Slovenskej akadémie vied  a Výskumného ústavu práce, sociálnych vecí a rodiny. Súčasťou expertnej komisie je pracovná skupina na hodnotenie činností štátnej služby, v ktorej sú zastúpené ďalšie ministerstvá, ústredné orgány štátnej správy a vybrané orgány štátnej správy. Na rokovania expertná komisia pravidelne prizýva aj ďalších expertov napr. zo štátnych orgánov plniacich štátne záležitosti, vybraných verejnoprávnych inštitúcií a pod. 

Expertná komisia prehodnotila spolu viac ako 2000 činností. V porovnaní so súčasne platným katalógom pracovných činností v prílohe č. 1 nariadenia vlády Slovenskej republiky č. 249/1992 Zb. o platových pomeroch zamestnancov v rozpočtových a v niektorých ďalších organizáciách a orgánoch v znení neskorších predpisov, ktorý pre celú oblasť rozpočtových a niektorých ďalších organizácií a orgánov obsahuje asi 1100 pracovných činností,  predstavuje novokoncipovaný katalóg pre štátnu službu značné rozšírenie a zjednoznačnenie pri určovaní najnáročnejšej činnosti príslušného štátnozamestnaneckého miesta v zmysle § 79 ods. 2 zákona.

Katalóg činností v štátnej službe obsahuje viac ako 700 odborných činností. V časti Spoločné činnosti v štátnej službe je ustanovených viac ako 80 činností, ktoré majú prierezový charakter a sú pri splnení podmienok určených nariadením vlády aplikovateľné v ministerstvách, v ďalších ústredných orgánoch štátnej správy, orgánoch miestnej štátnej správy, v iných orgánoch štátnej správy a v orgánoch alebo úradoch, ktoré vykonávajú štátne záležitosti. 

Vyhodnotenie medzirezortného pripomienkového konania tvorí súčasť materiálu. Návrh nariadenia vlády sa predkladá bez rozporov. 

Návrh nariadenia vlády bol prerokovaný v Rade hospodárskej a sociálnej dohody Slovenskej republiky 21. 12. 2001, ktorá súhlasila s predmetným návrhom.

Na základe záverov rokovania Legislatívnej rady vlády Slovenskej republiky 8. januára 2002 sa na rokovanie vlády predkladá nové znenie nariadenia vlády.
 Upravilo sa znenie § 1 až 3. V prílohe č. 1:
- sa doplnili nové činnosti, najmä v časti  2.18. Úrad vlády SR,
- upravilo sa znenie činností najmä v časti 1.01 Spoločné činnosti v štátnej službe, 2.07. Kultúra, 2.12 Pôdohospodárstvo, 2.23. Vnútro – Verejná správa a všeobecná správa a 2.24. Výstavba a regionálny rozvoj,
- vypustili sa , prípadne presunuli niektoré činnosti.
Úpravy, zmeny  a doplnenia činností sa prerokovali na zasadnutí expertnej komisie 17. 1. 2002. 
 
Návrh nariadenia vlády nemá vplyv na zamestnanosť ani vplyv ekonomický a environmentálny. Finančné krytie z hľadiska štátneho rozpočtu bolo kvantifikované v návrhu zákona o štátnej službe a je zabezpečené v zákone č. 586/2001 Z. z. o štátnom rozpočte na rok 2002. 

Katalóg činností v štátnej službe má vyčerpávajúco obsahovať všetky činnosti v štátnej službe. Predstavuje „otvorený, živý materiál“, ktorý sa pri vzniku nových pôsobností štátnych orgánov a pri vzniku nových činností v štátnej službe musí dopĺňať o tieto činnosti. Proces dopĺňania katalógov je v zmysle § 79 ods. 2 zákona v pôsobnosti Ministerstva práce, sociálnych vecí a rodiny Slovenskej republiky, ktoré je povinné dbať, aby dopĺňanie katalógu o nové činnosti bolo v súlade s charakteristikami platových tried v prílohe č. 1 k zákonu. Hodnotenie činností bude i naďalej zabezpečovať expertná komisia.